„Szelim napi Regélő”- meseíró pályázat

Bántó Balázs: A barlangok

Volt egyszer, hol nem volt, volt egyszer egy ország. Ennek az országnak Magyarország volt a neve. Ekkor még András király uralkodott. Ekkor éltem én is, e történet főszereplője.

Sokáig minden jól ment, de a német császár háborút indított ellenünk. A mi királyunk azonban kieszelt egy tervet és ezt a parancsot küldte nekünk: „Égessétek fel a búzamezőket, a kukoricát és minden növényt pusztítsatok el, aminek ehető a termése, aztán keressetek magatoknak búvóhelyet!”

Mindent úgy tettünk, ahogyan azt királyunk elrendelte. Telt, múlt az idő. Lassan kezdett fogyni az élelem, de a katonák még sehol sem voltak. Úgy döntöttem, hogy pár barátommal elmegyünk vadászni. Kisurrantunk a barlangból és lassan elsompolyogtunk. Tudni illik, egy barlangba bújt el az egész falu a német elől. Éppen én voltam soron a lövésben, amikor valami neszt hallottam egy közeli bokorban. Azt gondoltam, hogy valami vad, ezért odalőttem a nyílvesszőmet. Ekkor egy nagy ordítást hallottunk abból a bokorból. E pillanatban egy katona jött ki a bokor mögül. A nyílvesszőm a fenekébe állt bele. Ekkor a katona mérgesen rám nézett és ezt mondta: „Angriff!!” Ezután már csak azt vettük észre, hogy legalább száz katona lohol utánunk. Bokrokon, erdőkön át kergettek minket, de sajnos a patak utunkat állta, így bele kellett ugranunk a patakba. Szerencsére sikerült átúszni a másik partra! Ide már nem tudtak követni a német katonák. Még pár percig néztük őket, hogy kínlódnak, de utána gyorsan befutottunk a sűrűbe és tovább folytattuk a vadászatot. Amikor másodjára kint voltunk vadászni, akkor már elmentek a németek. Ezután szép lassan helyreállt a rend.

Pár hónappal később újra átvonultak a németek a falun, de most már lefegyverezve és visszafelé jöttek.